Syfers wys Shoprite gaan volstoom vorentoeDie Shoprite-groep het 117 nuwe winkels die afgelope jaar geopen en net in Suid-Afrika het hy 4 316 nuwe werksgeleenthede geskep. (Foto: Shoprite) Shoprite, Suid-Afrika se grootste kruideniersgroep, se verkope het die afgelope jaar met 9,6% tot R184,1 miljard toegeneem, wat beteken verbruikers het vanjaar ŉ bykomende R19,6 miljard by die groep se winkels bestee. Shoprite- en USave-winkels, wat meer as die helfte van die groep se winkels beslaan, se verkope het met 7,2% toegeneem. Twee Checkers Hyper-winkels is ná verlede jaar se gewelddadige oproer steeds gesluit, maar Checkers-winkels het verkope nietemin met 9,1% opgestoot. Checkers ding toenemend mee met winkels soos Pick n Pay en Woolworths en sy groei sou waarskynlik selfs beter gewees het, was dit nie vir die Julie-oproer nie. Checkers LiquorShop-winkels is nog ŉ uitblinker. Verkope het met 44,5% toegeneem in vergelyking met dieselfde tyd ŉ jaar gelede. Pieter Engelbrecht, uitvoerende hoof van Shoprite, sê dit word toegeskryf aan onderliggende groei, maar veral aan die feit dat die onderneming vir 48 dae moes sluit (weens Covid-19-inperkings), in vergelyking met die 144 dae wat dit ŉ jaar tevore moes toemaak. “Ons 9,6%-styging in groepverkope is gelykstaande aan ŉ bykomende R16 miljard wat op ons 53 week-basis vir 2021 by ons bestee is. Op ŉ 52 week-basis het ons klante ŉ bykomende R19,6 miljard by ons bestee. “Dit is gelykstaande aan R6,2 miljard in Suid-Afrikaanse markaandeelgroei vir die tydperk,” sê Engelbrecht. Die uitslae vir die boekjaar word gegrond op ŉ 52 week lange-tydperk, in vergelyking met 53 weke in die vorige boekjaar. Shoprite het meer as 2 400 winkels in 11 Afrika-lande en basiese verdienste per aandeel het met 22,9% toegeneem tot 1 046,5 sent. Die aangepaste basiese wesensverdienste per aandeel het met 22,5% tot 1086,5 sent toegeneem. Die groep het 117 nuwe winkels die afgelope jaar geopen en net in Suid-Afrika het hy 4 316 nuwe werksgeleenthede geskep. “My opregte dank aan ons miljoene klante vir hul voortgesette ondersteuning en aan Span Shoprite, ons mense, vir hul wêreldklasuitvoering en voortgesette toewyding tot ons onderneming,” het Engelbrecht by die bekendmaking van die syfers gesê. Pingo help nou aflewer Die groep fokus steeds daarop om toeganklikheid vir klante te verseker. Die Sixty60-app groei deurlopend – ten spyte daarvan dat hy werk teen ŉ ongelooflike groeikoers wat gestel is sedert die app twee jaar gelede bekend gestel is. Die groep het ŉ ooreenkoms met die RTT-groep as afleweringsvennoot van die app aangegaan. Ingevolge die ooreenkoms is ŉ nuwe maatskappy op die been gebring, bekend as Pingo Delivery, waarin die Shoprite Checkers-maatskappy ŉ 50%-aandeel besit. Engelbrecht sê dit skep ŉ wegspringplek vir die maatskappy om sy eie intellektuele eiendom in sogenaamde laaste myl-logistiek te gebruik, terwyl hy op hierdie manier ook ŉ platform het om sy kundigheid op die gebied in geld te omskep. Shoprite en Checkers se Xtra Savings-beloningsprogram het sy 24,7 miljoen lede die afgelope jaar R9,4 miljard gespaar, ŉ reusestyging van die R5,3 miljard wat klante ŉ jaar tevore danksy die program gespaar het.